सिंधु नदी

सिंधु नदी एशिया महादीप के कुछ सभसे लमहर नदी सभ में से एक हवे। ई तिब्बत के पठार से मानसरोवर झील के लगे से निकले ले आ उत्तर पच्छिम मुहें भारत के लद्दाख इलाका से हो के बहे ले, ओकरे बाद ई पाकिस्तान के अधिकार वाला गिलगित-बल्तिस्तान इलाका से हो के बहे के बाद मुड़े ले आ पूरा पाकिस्तान पार करे के बाद अरब सागर में कराची के नगीचे जा के मिले ले। ई पाकिस्तान के सभसे लमहर नदी आ राष्ट्रिय नदी हवे। नदी के थाला लगभग 1,165,000 किमी2 (450,000 वर्ग मील) से बेसी रकबा पर बिस्तार लिहले बाटे। एगो अनुमान (इस्टीमेट) के मोताबिक एकर सालाना बहाव 243 किमी3 (8.6×1012 घन फुट) बाटे, ई नील नदी के लगभग दुगुन्ना बाटे आ दजला-फरात नदिन सभ के तिनगुन्ना बा। सालाना बहाव के मामिला में एह तरीका से ई दुनियाँ के सभसे बड़हन नदी सभ में से एक बा। लद्दाख में एह में जाँस्कर नदी बायें से आ के मिलेले। मैदान में उतरे पर चिनाब, झेलम, रावी, ब्यास आ सतलज के रूप में पंजनद सभ आ के मिले लीं। दहिने ओर से आ के मिले वाली नदी सभ में स्योक, गिलगित, काबुल, गोमल आ कुर्रम नदी प्रमुख बाड़ी सऽ। एगो पहाड़ी सोता से निकले के बाद ई नदी मुख्य रूप से आपन बहाव के पानी ग्लेशियर सभ से हासिल करे ले। हिमालय, कराकोरम आ हिंदुकुश परबत सभ के नदी सभ से एकरा के पानी मिले ला आ कई किसिम के इकोसिस्टम सभ से हो के बहे ले। भूगोल सहायिका संदर्भ